દક્ષિણ દેશમાં ઈલ્વલ અને વાતાપિ નામના બે રાક્ષસોનો ભારે ઉપદ્રવ હતો. તેઓ મુનિઓને પોતાને ત્યાં ભોજન માટે નિમંત્રણ આપતા. ઇલ્વલ વાતાપિને રાંધી ભોજન કરનારને આપતો. ભોજન કરનાર ભોજન કરી રહે એટલે તે વાતાપિના નામની બૂમો પાડતો. આ સાંભળી વાતાપિ ભોજન કરનારનું પેટ ચીરીને બહાર આવતો. આવા અનેક ઋષિ- મુનિ- આગંતુકો આદિને તેઓ ભક્ષણ કરી ગયા હતા. મૃતકોના હાડકાંનો ત્યાં મોટો ઢગ ખડો થયો હતો. પ્રથમથી જ આ વાત જાણી લોકકલ્યાણાર્થે અગસ્ત્ય ત્યાં આવ્યાં. વાતાપિને તેઓ પચાવી ગયા. ઇલ્વલે બૂમ મારી છતાં વાતાપિ બહાર નીકળ્યો નહીં. અગસ્ત્યે ઇલ્વલને પણ મારી નાખ્યો અને તે વિસ્તારની પ્રજાને દુઃખમુકત કરી.